Los Hechos 15
I ma Páblo quiqui mol quib cu' i que uc'aw u tzam i creyent pa Jerusalen
1Che tak i 'ij-le, je 'o jujun achiab je petnak Judéa; xe upon pa tinimit Antioquía y xe oc chu c'utic chique i creyent chi 'o u chac ca 'ani i retal circuncision che i qui ch'acul. Xui queje ile que totaj rumal i Dios, xqui bij ique. 'O u chac quiqui 'an ni ile pacha u bim can i mam Moises, xqui bij. 2I ma Páblo i ma Bernabe xe oc chu chapic quib chi tzij cu' ique. Rumal 'uri i jutzobaj creyent xe qui cha i ma Páblo i ma Bernabe cu' juban chic achiab, y xe qui tak bi pa Jerusalen. Cacaj ique que 'e chu tz'onoxic chique i apostelab, xak i nimak tak mam'ib we 'o u chac ca 'an ni retal circuncision che i qui ch'acul i creyent.
3I jutzobaj creyent pa Antioquía xe qui to bi che i qui viáje. I comision-le, are xe 'ec xe ic'aw pa jyub u cwenta i Fenícia, xak i jyub u cwenta i Samária. Xqui bij chique i tak jutzobaj creyent chila chi je q'ui i ne te aj Israel winak xak qui jachom quib pu'ab i Dios. Are xqui ta ile, lic xe quicotic.
4I ma Páblo i ma Bernabe, are xe upon pa Jerusalen, xe c'ulax cumal i creyent, xak cumal i apostelab, xak i nimak tak mam'ib. Xqui lap ronojel ni'pa i u 'anom i Dios chique (chi je q'ui i ne te aj Israel winak qui jachom quib pu'ab i Kajwal). 5Xui-ri, jujun aj Fariséo winak chi je creyent chic, xe taq'ui 'anok y xqui bij:
—I ne te aj Israel chi qui yom qui wach ku', 'o u chac coc i retal que i aj Israel che i qui ch'acul. Xak 'o u chac quiqui 'an na pacha i cu bij i 'atbal tzij tz'ibtal can rumal i mam Moises ujer —xe cha.
6Te'uri i apostelab xqui 'an jun nuc'bal t'isbal cu' i nimak tak mam'ib, chu ch'obic wach i quiqui bij chique i je c'un-nak. 7Naj xe lapan chiquiwach; are 'uri i ma Pédro xtaq'ui 'anok y xu bij chique:
—Wachalal, iwilom yix chi o'onom lok i Dios in u chom yin chixol yix chi quin bij u tzij chique i ne te aj Israel, wach i quelbal chupam i qui mac. Craj i Dios chi xak ique quiqui coj u tzij ire. 8Ire reta'am wach 'o piqui c'ux i winak chi qui jujunal (reta'am we je re ire piqui c'ux). U 'alijinsam chake chi xak que u c'ulaj i ne te aj Israel winak ru', man u yom u Tewal chique xak jun ru' pacha u yom chake yoj. 9Ire xu ch'aj i canima ique rumal u cubibal qui c'ux che; queje pacha u 'anom chake yoj, xak queje xu 'an chique ique; xak jun kilic u 'anom. 10¿Wuchac 'uri quiwaj qui yoj wach u 'anom i Dios? ¿Wuchac quiwaj qui 'an pen chique chi quiqui 'an pacha cu bij i ujer 'atbal tzij? ¿Wuchac qui ya ekan chiquikul, chi me tene yoj caka ch'ijo, xak mi tene i katit ka mam? 11Ile n-tusuc'. Keta'am yoj, oj 'elnak chi sak xa rumal utzil chomal re i Kajwal Jesus; xak queje ique —xu bij i ma Pédro chique.
12Conojel ni'pa i je 'o chila n-xe ch'aw ta chic. Te'uri xe oc chu cojic retalil che i qui tzij i ma Bernabe i ma Páblo. Xqui ta ni'pa i milágro, ni'pa i nimak tak 'anic xu 'an i Dios chique i ne te aj Israel winak, c'utbal-re chi ire 'o cu' i ma Páblo i ma Bernabe. 13Are xe utzin ique chi ch'a'atic, i mam Jacóbo xu bij jun tzij:
—Wachalal, chitape', 14i ma Simon Pédro ya xu lap chake chi Dios u jekom cuc'axic i ne te aj Israel winak; ya xu jek qui chayic chiquixol ique ni'pa i que 'el na, je re ire. 15I u 'anom-le xak jun xe'el ru' i tzij pacha tz'ibtal can cumal i je ajbil u tzij i Dios ujer. Qui tz'ibam can i tzij-i chi xu bij i Dios:
16Co'on panok, que in to tan chic i aj Israel winak+ ; quin coj tan chic pa qui 'atol tzij jun u muk u xiquin i mam David.
Quin yijba tan chic wach i wulijnak; quin yac tan chic wach i tzaknak.
17Queje ile quin 'ano, man conojel i winak chi maja quin qui cojo, quin qui tzucuj na.
Xak queje i ne te aj Israel chi quiqui jach na quib pin'ab, y quiqui cuxtaj in bi.
18Queje ile cu bij i Kajwal, ire chi 'ax u 'alijinsam wi chake wach tak i cakil na.
(Queje ile tz'ibtal canok, xu bij i ma Jacóbo; te'uri xu bij:)
19Rumal 'uri, quin bij yin, i ne te aj Israel winak we ya xqui jalwachij i qui nojbal chi n-'us taj, y xe terej chirij i Dios, n-ta 'atbal tzij 'uri caka ya piquiwi. 20Xui caka tak bi jun wuj chique, yabal qui no'oj. Caka tz'ibaj bi chique chi miqui tij ti'ij sujtal chuwach tiox; xak miqui kajsaj qui 'ij cu' i n-cachi'il ta quib. Xak caka tz'ibaj bi chique chi miqui tij u ti'ijlal chicop chi to' qui jitz'am; xak miqui tij quic'. 21Queje ile caka tz'ibaj chique, man i 'atbal tzij tz'ibtal can rumal i mam Moises, 'ax ca ajlax wi pa tak molbal'ib que i tinimit pa tak uxlambal 'ij chique i aj Israel winak. (N-cakaj ta caka petsaj coywal i creyent chi je aj Israel.)
(Queje xu bij i mam Jacóbo ile chique.)
22Te'uri i apostelab, xak i nimak tak mam'ib cu' conojel i creyent, xe oc chu ch'obic wach quiqui 'ano. Xe qui cha queb cachi'il, que qui tak bi cu' i ma Páblo i ma Bernabe che i tinimit Antioquía. I queb-le je are i ma Sílas, xak i ma Júdas (chi xak ma Barsabas quiqui bij che). Che queb achiab 'o qui 'ij chiquixol i cachi'il. 23Xqui c'am bi i wuj chi tz'ibtal cumal i nuc'bal t'isbal. Queje iri cu bij:
"Yoj chi oj apostelab, xak i nimak tak mam'ib aj waral, xak i juban iwachalal waral Jerusalen, caka ya pan rutzil i wach yix ix kachalal. Tupu n-ix ti aj Israel winak, ix kachalal chic; caka tak bi i wuj-i chiwe yix, ix aj Antioquía, ix aj Síria, xak ix aj Cilícia. 24Yoj xka ta rason chi xe 'el jujun aj waral, xix 'e qui xibij na, xak xix qui c'achirsaj na. Xqui bij ique chi 'o u chac coc i retal circuncision che i ch'acul yix, xak xqui bij chi 'o u chac qui 'an pacha i ujer 'atbal tzij. Xui-ri, yoj n-ta je ka takom bi chu bixquil ile chiwe. 25Rumal-i, junam ka wach xe ka cha bi jujun kachalal chi quix 'e quila. Que 'e junam cu' i ma Páblo i ma Bernabe, chi lic c'ax que ka na'o. 26Ique lic je 'o chuwach i camic rumal u tzij i Kajwal Jesucrísto. 27Rumal ile chi xka nuc'u, que ka tak bi i ma Júdas i ma Sílas iwu', chu bixquil chiwe wach ka nuc'um. 28I u Tewal i Dios n-craj ta cu ya mas 'atbal tzij piwi, xak yoj n-cakaj taj. Xui queb oxib tzij caka bij chiwe, are iri: 29Mi tij i ti'ij chi xa camsam rumal u 'ij jun tiox; xak mi tij i quic'; xak mi tij i chicop chi to' je jitz'am. Jun achi, jun ixok, miqui kajsaj qui 'ij chiquiwach, we n-cachi'il ta quib. Yix, we qui 'an cas che i tzij-le, 'utz i qui 'ano. Xui ile i ka tzij chiwe. Chiwila iwib." (Queje ile tz'ibtal chuwach i wuj chi xqui c'am bic.)
30I xe c'amaw bi i wuj, xqui maj qui be, y xe 'e pa Antioquía. Are xe uponic, xe qui siq'uij i creyent. Are qui molom chic quib, xqui jach i wuj chique. 31Te'uri i creyent xcajlaj u wach i wuj; lic xe quicotic wach i bital bi chique. I tzij-le lic xu cubsaj qui c'ux. 32I ma Júdas i ma Sílas xak je ajbil u tzij i Dios, man u yom i Dios chique quiqui ta usuc' wach u 'alijinsam ire chique y quiqui bij chique i juban creyent. Rumal-i, naj xe lapan cu', cowirsabal re qui c'ux, xak jicsabal re qui c'ux che i Dios. 33Xe najtin chila, te'uri i creyent xe qui 'ijla chalok; xqui tz'onoj i 'utz re i Dios piquiwi, man que tzalij chic cu' i je takawnak bic. 34Xui-ri, i ma Sílas xu ch'obo chi 'utz ca canajic. 35Xak i ma Páblo i ma Bernabe xe canaj ru' pa Antioquía. Junam cu' u q'uial cachi'il, que tijin chu c'utic u tzij i Kajwal, xak chu paxsaxic u tzij.
I ma Páblo cu jek tan chic qui solixic i jutak tzobaj creyent
36Xo'on panok, i ma Páblo xu bij che i ma Bernabe:
—'Utz coj 'e chic pa tak tinimit pa i ka bim wi can u tzij i Kajwal; que 'e kila wach qui 'anom i creyent —xu bij.
37I ma Bernabe craj cu c'am bi i a-Wan cu', chi xak a-Márcos quiqui bij che. 38I ma Páblo n-craj taj chi quiqui c'am bic, man xc'un chu c'ux chi ire je ro'tam canok are je 'o pa jyub Panfília; i ma Wan Márcos-le xro'taj can i chac cu'. 39Xqui chap quib chi tzij rumal. Xe'elok xa xqui jach qui wach; i ma Bernabe xu c'am bi i a-Márcos, xe oc bi pa bárco, y xe 'e pa Chípre. 40I ma Páblo xu cha i ma Sílas rachi'il. I creyent xqui tz'onoj i utzil chomal re i Dios piquiwi, te'uri xqui maj qui be. 41Xe 'e bin pa jyub Síria, xak xe ic'aw pa jyub Cilícia, que tijin chu ya'ic u cowil qui c'ux i kachalal pa tak tzobajil re i Dios pa i que ic'aw wi.